Document ID: 32009D0486

KOMISIJAS LĒMUMS
(2009. gada 22. jūnijs)
par mutes un nagu sērgas vīrusa antigēnu iepirkšanu
(2009/486/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 14. panta otro daļu,
ņemot vērā Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumu 89/531/EEK un 91/665/EEK un groza Direktīvu 92/46/EEK (2), un jo īpaši tās 80. panta 2. punktu,
tā kā:
(1)
Lēmumā 90/424/EEK ir noteikta procedūra, kas reglamentē Kopienas finansiālo ieguldījumu īpašiem veterināriem pasākumiem. Šie pasākumi ietver kampaņu pret mutes un nagu sērgu. Minētais lēmums paredz, ka Kopienas atbalstu var piešķirt, lai izveidotu Kopienas rezerves mutes un nagu sērgas vakcīnām, un pieprasa noteikt Kopienas līdzdalības līmeni un šādas līdzdalības nosacījumus.
(2)
Saskaņā ar Padomes 1991. gada 11. decembra Lēmumu 91/666/EEK, ar ko izveido Kopienas rezerves mutes un nagu sērgas vakcīnām (3), ir izveidoti antigēnu krājumi ātrai vakcīnu pagatavošanai pret mutes un nagu sērgu.
(3)
Saskaņā ar Direktīvu 2003/85/EK Komisijai ir jānodrošina, lai Kopienas koncentrētu inaktivētu antigēnu rezerves, kas paredzētas vakcīnu pagatavošanai pret mutes un nagu sērgu, tiktu glabātas Kopienas antigēnu un vakcīnu bankas telpās. Drošības apsvērumu dēļ rezerves tiek turētas izraudzītās vietās ražotāja telpās.
(4)
Devu skaitu un mutes un nagu sērgas vīrusa antigēnu celmu un serotipu daudzveidību, kas glabājas Kopienas antigēnu un vakcīnu bankā, lemj, ņemot vērā direktīvā norādītajos ārkārtas rīcības plānos paredzētās vajadzības un epidemioloģisko situāciju, vajadzības gadījumā apspriežoties ar mutes un nagu sērgas Kopienas references laboratoriju.
(5)
Stāvokļa pasliktināšanās mutes un nagu sērgas jomā dažās pasaules daļās nosaka, ka ir steidzami jāpapildina noteikti antigēnu krājumi atbilstoši riskam, kuru šīs norises rada Kopienas un kaimiņvalstu epidemioloģiskajai situācijai.
(6)
Lemjot par mutes un nagu sērgas vīrusu antigēnu papildu daudzumu un apakštipu iepirkšanu, ir jāņem vērā minēto antigēnu pašreizējais daudzums un atbilstība savienojamības prasībām polivalentās vakcīnās un tas, vai antigēnu ražotājam ir piešķirta tirdzniecības atļauja vismaz vienā no dalībvalstīm atbilstoši Eiropas Parlamenta un Padomes 2001. gada 6. novembra Direktīvai 2001/82/EK par Kopienas kodeksu, kas attiecas uz veterinārajām zālēm (4).
(7)
Jāņem vērā arī ziņojums, ko sniegusi Pārtikas un lauksaimniecības organizācijas (FAO) Pasaules references laboratorija mutes un nagu sērgas noteikšanai, kas ir arī Kopienas references laboratorija mutes un nagu sērgas noteikšanai, kas norīkota saskaņā ar Komisijas Lēmumu 2006/393/EK (5), par prioritāro antigēnu sarakstu, kuri ieteicami antigēnu bankām, ko 2008. gada oktobrī apstiprinājusi Tehniskā komiteja (6), kā arī 2008. gada decembrī - FAO Eiropas Komisijas mutes un nagu sērgas kontrolei (EuFMD) izpildkomitejas 77. sanāksme (7).
(8)
Lemjot par iepirkuma procedūrām, jāņem vērā fakts, ka, ja tas ir Kopienas interesēs, vakcīnu var piegādāt valstīm ar endēmisku situāciju saskaņā ar Lēmuma 90/424/EEK 12. pantu un Direktīvas 2003/85/EK 83. panta 3. punktu. Šā iemesla dēļ antigēniem jābūt no tā paša ražotāja, lai to varētu apvienot polivalentās vakcīnās ar dažādu sastāvu atbilstoši situācijai mērķa valstī. Tādēļ ir nepieciešams izmantot sarunu procedūru, kas paredzēta 126. panta 1. punkta b) apakšpunktā un g) apakšpunkta i) daļā Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (8).
(9)
Saskaņā ar Direktīvas 2003/85/EK 80. panta 4. punktu nosacījumus Kopienas antigēnu un atļauto vakcīnu rezervju izveidošanai un uzturēšanai ražošanas uzņēmumu telpās nosaka līgumos, kas tiek slēgti Komisijas un ražošanas uzņēmumu starpā.
(10)
Direktīva 2003/85/EK paredz, ka informācija par antigēnu vai atļauto vakcīnu daudzumiem un apakštipiem, kuri glabājas Kopienas antigēnu un vakcīnu bankā, ir jāuzskata par klasificētu informāciju. Tāpēc nepublicē to informāciju, kas izklāstīta šā lēmuma pielikumā, kura attiecas uz mutes un nagu sērgas vīrusa antigēnu daudzumiem un apakštipiem, kādus paredzēts iegādāties.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR NOLĒMUSI ŠĀDI.
1. pants
1. Komisija līdz 2009. gada 31. decembrim iepērk koncentrētos un inaktivētos mutes un nagu sērgas vīrusa antigēnus atbilstoši daudzumiem un apakštipiem, kas norādīti pielikumā.
2. Komisija līdz 2009. gada 31. decembrim nodrošina, ka 1. punktā minētie antigēni tiek izplatīti un glabāti divās norādītajās vietās ražotāja telpās, kā izklāstīts pielikumā.
3. Komisija nodrošina no šiem antigēniem veidotu vakcīnu pagatavošanu, apstrādi, fasēšanu, marķēšanu un piegādi.
4. Komisija īsteno pasākumus, kas minēti 1., 2. un 3. punktā, sadarbībā ar attiecīgo antigēnu ražotāju, kuri jau glabājas Kopienas antigēnu un vakcīnu bankā.
2. pants
1. Kopienas finansiālais ieguldījums pasākumos, kas paredzēti 1. panta 1., 2. un 3. punktā, ir 100 % no izmaksām, kas radušās, un tas nedrīkst pārsniegt EUR 4 706 950.
2. Komisija slēdz līgumu par to antigēnu pirkšanu, kuri minēti 1. panta 1. punktā, un to piegādi un uzglabāšanu Kopienas antigēnu un vakcīnu bankā un citu līgumu par pasākumiem, kas saistīti ar vakcīnu no šiem antigēniem pagatavošanu, apstrādi, fasēšanu, marķēšanu un piegādi.
3. Veselības un patērētāju aizsardzības ģenerāldirektorāta ģenerāldirektors ir pilnvarots Komisijas vārdā parakstīt 2. punktā paredzēto līgumu.
3. pants
Saskaņā ar Direktīvas 2003/85/EK 80. panta 3. punktu šī lēmuma pielikumu nepublicē.
Briselē, 2009. gada 22. jūnijā

Labels: 7
0
6